정조 11년
丁未九月二十九日辰時上御誠正閣大臣有司堂上前東北伯北評事入侍時左副承旨曺允大假注書李羲觀記事官李相璜金祖淳領議政金致仁左議政李在協右議政兪彦鎬有司堂上徐有隣尹蓍東李秉模前咸鏡監司鄭昌順徐有寧前原春監司金鍾正蔡弘履具㢞金憙李致中徐鼎修前北評事金履翼以次進伏訖致仁曰數日日氣寒溫適宜聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今月無餘日今明猶未可知而邦慶似或踰月下情益不勝顒望矣上曰雖踰月順娩則幸矣上曰昨日守摠兩營餉還捧留之命在畿民必欣悅而兩營則似當難之矣致仁曰然矣致仁曰永肅門把守幕失火事事過後始聞之而不勝驚慮矣上曰不是大段事矣致仁曰此黃海監司金思穆災實分等狀啓也安岳等四邑置之尤甚海州等十三邑置之之次黃州等六邑置之稍實仍以爲本道今年穡事長霖跨朔到處消瀜蟲蝕風損間多爲災雖非慘凶猶未免歉綿凶孔慘就其尤甚處亦爲從略執災地部元劃災一千四百二十結外不足災八百五十六結七十七負綿田災六百八十七結二十四負持許加給附陳一二便民之方竝請令廟堂稟旨分付矣其一新舊還上一時竝督不無繹騷之慮尤甚邑舊還特許停退事也其一黍粟失稔本色準捧實無其路尤甚邑三分一之次邑四分一準折代捧事也其一牙兵入防裹糧遠赴實爲可矜特爲停止事也其一推奴徵責限明秋防塞事也分等依狀請施行海西穡事之被歉無異畿甸而地部給災未免太簡道臣加請亦似不濫元劃災一千四百二十結外八百五十六結七十七負依所請特爲加給綿田災本道雖云異他近七百結實爲過多限折半許給新舊還上方有若干數備局行會尤甚邑自當不爲擧論他穀代捧雖有弊端民間事勢亦宜顧恤只於尤甚邑四分一之次邑五分一許其依準折代捧待明秋還作本色牙兵入防停止事推奴徵債防塞事竝依狀請施行何如上曰依爲之三百結有無不甚關係三分四分亦不至懸殊昨於畿邑且皆準數許施依狀請施行可也出擧條上曰前錦伯事昨見擧條終是不可曉豈其昏憒而然乎致仁曰非昏憒人也似由於粗率而臣之伊時請推未免太輕尙切惶悚矣上曰黃山驛事何以處之則好乎致仁曰向來成鼎鎭亦疏論黃山事令道臣論啓矣上敎昌順秉模曰卿等纔經道伯各陳所見也昌順曰嶺驛擧皆凋殘而黃山尤甚蓋馬戶牧馬之法變通然後似可救弊矣上曰馬戶弊端何如昌順曰他道則馬戶所養馬致斃則改立之際馬戶出半價驛戶助給半價而嶺南則初不責出於馬戶自他戶收斂給之之故馬戶牧養者初無護惜之心而反以馬之有頉爲幸蓋改立之際於渠有利益故也設法如此馬斃相續而驛戶漸至於凋殘固其勢也向時李秉模出萬餘兩錢分給各驛在前亦有如此之時而畢竟無益於馬政者以其不能救爲弊之本故也秉模曰大體驛弊專在察訪近來驛戶漸空豈皆逃亡而然乎實由於放良之過多也上曰放良者刷還似好矣而但放良之時亦必有所受者矣致仁曰臣待罪松留時聞之松都如有事故每於富民中受用某物而復其烟戶役驛戶放良之弊計亦如此今若刷還而嚴立科條禁斷則似有益矣秉模曰蓋經數三察訪後如此云矣上曰放良最多者査出罪之則何如致仁曰査出重繩懲勵日後似好矣上曰向來海西某邑罷其賣鄕案而納錢者請推還所納驛戶刷馬似亦有此患矣昌順曰刷還亦有弊端故臣待罪嶺營時因察訪刷還事嘗有置中考者矣然今欲査出放良者則令道臣査出似無難矣秉模曰査出恐亦難矣驛中雖或有置簿營門則無文書矣上曰向聞柳誼言驛案中多有百餘歲者云豈有此理耶昌順曰驛案又非察訪所管乃吏房次知奸僞尤甚矣上曰狀啓中文蔭之久近云者何謂也秉模曰在前察訪爲蔭官初仕窠而今爲文窠似或指此而言也致仁曰民間上言豈敢及如此事誠亦可駭矣上曰此必察訪所使也官長乃與民人同心使之上言如是則何不自上疏也察訪報辭實與上言辭意同也上曰革弊之道要在塞其源放良之弊若嚴禁則似最勝矣昌順曰苟能嚴科禁斷不惟於黃山有益八路驛站皆必受效矣秉模曰黃山弊端不但此也乃是蘇休二站宴饗供饋幾至絶站事也致仁曰向來成鼎鎭疏亦此事矣上曰卿等更加消詳草記稟處可矣上曰三防谷事卿等已消詳停當乎致仁曰臣等則前已略陳而兩道曾經道臣方入侍下詢通塞便否何如上曰曾經兩道道臣各陳所見可也鍾正曰東北交界關防只有鐵嶺一路素稱天險而不知何間忽生三防間路以其捷且夷也故商旅咸輳駄載無碍至有店幕村閭之聚而鐵嶺大路漸成虛疏此防塞三防路之論所由起者也然塞之於微逕初開之時則可矣到今塞之反恐無益而有害蓋其通行已久遠邇咸知今雖嚴加防塞一朝敵來乘我不備徑出古道則其所以塞之者適所以啓之所謂無益者此也烽臺之設置居民之召募旣有丁卯節目今宜更加申嚴益務招集一烽告警可以頃刻四達村閭漸盛亦可爲防守之助若使谷中一切空虛則非徒無以禦敵亦且無人報急所謂有害者此也貽目下虛曠之患失他日警備之便竊恐非計之得也有寧曰凡關隘防守最忌兩路鐵嶺一路旣許通行則三防別逕更不宜竝通矣第念今此三防防路之擧專爲關防防盜之地而蓋此乃直通松都之舊路亦爲兩京往來之便近捷徑初不通路則固合於防盜之道而到今通路已過累百年人無不知東北商旅絡繹不絶直通兩京至於建院設烽以備防守之具則今使忽地防路平民從令者雖可發令禁防而此旣衆所共知自古已通之捷路不意寇賊潛行之蹤必無一切禁遏之理而至若三防內外自安邊至平康百三四十里內八九店村間間依接之民戶合計累百家專以店業供接商旅糊口資生則藉其累百店民亦或可助於防守之備而乃令防路絶其店業資生之道則失業店民勢必撤店渙散而無餘矣累百民家毁撤流散之際非但民情騷擾事勢難便果使店民一散之後寇賊潛行之路無人防遏則惟此防路徒失累百店民防守之備而實無所益於關防防盜之道矣苟然則反不若仍舊通路募聚店民以備防守之爲愈而但臣旣未躬審形止關防重事有難遙度更令關北時任道臣詳察形便採探民情論理狀聞後處之恐合事宜矣昌順曰臣曾於北路蹔叨旋遞三防之路只聞其名未嘗躬履則今於詢問之下有難臆對而第聞此是東北捷路京商鄕賈無不取此而行今以陰雨之備欲爲防塞之計則以其關防而設堡置鎭膫望斥堠則可也恐爲賊衝而燒棧斷逕空曠棄置則不可目下逋逃之藪固已可慮而日後緩急之時如入無人其所以防塞乃所以疎虞俄於閤外亦與金履翼有所酬酢若曰禁人通行則賊亦不知有路而不得由此云者其計疏矣若曰大路驛戶因此漸致凋殘云則朝家之劃給位田復戶於各驛者所以優恤驛戶至於店利有無自當任民作業初非爲驛戶而設也臣意則一依丁卯節目擧行恐似得宜矣㢞曰臣待罪東藩北邑時槪聞三防之形便則卽是伊平樞轄之地又復山勢峭絶可作一小關防而村落絶少便同棄置自十數年來行旅之往來者漸多人民之居生者隨增昔之若爾殘戶今成百餘大村非由山田之可墾官糶之可哺而然也不過以行旅之多設店之利也論其設施便宜有益無害而但此乃三道交會之捷路故行人之捨鐵嶺而由三防勢所使然評事疏語之歷陳目下些少弊端至請防路者其所爲慮專在於嶺阨之疎虞七郵之凋弊若曰逋逃之藪站店之弊特其餘事而但原春道伯狀啓中擧似平康報辭以丁卯節目指陳論列者卽是年久設施不可容易寢罷之意也蓋以鐵嶺言之以其北走大路也故大小使价行人未嘗不經由於此者有非三防狹路之比至以驛路言之則雖不無若干利害比之罷旣聚之民使有失業之歎棄當守之阨便作空僻之地其輕重得失似有間矣防路一節不容遽議而不敢以愚淺之見指一仰對惟在令廟堂商確稟處矣弘履曰平康一境多有阻塞處而至如高揷面山圜四邊路通一線可謂重關設險從前設置防守者重且大矣臣於癸卯春巡時歷省始祖墳山墳山在於平康縣北山下宗人百餘人來見故詳問土俗民瘼語及三防則齊言三防形便之險阨五店民物之聚成蓋其建宇設臺之後募民以居者亦爲防守之一策也本土元無五穀之利居民資生只是北商而已商旅之路若斷則谷中居民雖欲百計存集勢無奈何其時則別無防路之朝令故防與不防初無擧論而居民所願惟恐嶺路之不通防守一計或慮居民之不繁大抵關防較重不可以民居之蹔時聚散爲慮而審其形便察其事勢則此谷交界北關設一天塹今若防其古道禁其行人則百里荒癈之地無一防守之人日後陰雨之備極其疎虞北路若禁則居民自散居民若散則院宇烽臺無復可守雖欲塹路壘石嚴加防塞曾前旣通之路安知無潛自往來之弊乎居民盡散舊臺仍廢則是欲禁行不由之地而反有開門納盜之慮蓋欲關防爲重則創設重城增募居民不容少緩而至於禁路一款實未知其事宜矣憙曰三防谷形便旣未目覩防路當否有難臆斷而但以爲不可不防則丁卯節目旣是廟堂與本道爛熳商確者而其所以排置設施誠有深長之慮到今恐難輕易革罷且百餘戶店民之失利渙散誠極可悶以此言之此路誠不可防矣以爲不可防則北來商賈必取此捷徑不由大路故大路驛戶皆失前日店幕之利而日就凋錢且以驛戶之日就凋殘較量於五處店民渙散之慮則其爲可悶反有甚焉以此論之則此路誠不可不防矣然當初之設施終不可猝革關防疎虞有不可不念則依前通路恐合事宜矣但往來商賈則不可不一切嚴禁五處店民則不可不各別存接而旣禁商賈之往來則失利店民必將渙散雖欲存接其勢末由惟此一款極爲難處若依當初募民之例另加安接保存之方則雖失店幕之利庶無渙散之慮如是然後關阨無疎虞之患驛路無凋殘之弊以此以彼似可以俱得其宜矣致中曰臣於三防谷通路便否旣未躬審其形止又無平日之講究今不敢臆論而第嘗略聞其梗槪百餘里長谷橫亘東北之界人民之居接厥數夥然商旅之往來亦已久矣今若防塞其路則民將散矣民散則旅亦絶矣山谷深邃行路不通則百里空虛之地安知無逋逃輩作藪之慮乎淮金店民之失利平鐵人戶之減損猶屬餘事空谷嘯聚之患最爲可悶臣意恐不可遽然防路此外別無他見矣鼎修曰臣雖未目見蓋此路一開商旅皆從捷徑故鐵嶺之關防疎虞七站之驛路凋殘職由於此非不可悶而今若遽斷此路則幾十年僅僅聚居之民旣失店幕之利將有渙散之慮此民一散之後更何以募聚奠接乎然則百餘里長谷已通之路初無鎭堡之防守又無村落之鋪置來頭意外之患不可不慮防路一款恐難輕議矣上曰前北評事亦陳所見可也履翼曰今此原春監司之以三防谷間路難於防塞之意有所狀聞仍以丁卯節目附啓者可見其審於關防之形便得之民情之便否臣旣未能目覩其間路且如臣愚迷初不敢與議於關防形便而第伏念關防之有傍岐曲逕已是大段疎虞處則此谷之有路初不過爲深山長谷中僅容步行人疊足以過者而以其闖出於鐵嶺大關嶺之傍故古人之深憂遠慮蓋欲禁其行旅之爛熳開逕防其盜賊之聚伏成窟有此一防二防三防之設卽其防字之意義而其意之必不在於削此天作之險阻奪彼大路之行旅使攀援之地夷而爲坦途防守之卒變而作店主然後始可爲防禦之要關阨之便者蓋亦昭然矣今則所謂鐵嶺一路上下近七十里之間初無數三卒之防守十餘家之村落而只作使行官行所由之程至如私行勿論騎步皆從三防故店於大道之傍者終年而不得一口之糊資由乎大路而行者竟日而不見數人之去來家居日移月徙而蕭條之狀去而益甚民生年窘歲匱而寄寓之屬窮無以保至於驛站之弊尤爲最甚蓋自高山至銀溪新安直木昌道生昌豐田等七站處在窮峽初無若干位田食力之望故皆憑去來行客旅店之利以爲糊養妻子之道兼作喂餉馹騎之資矣今因行人之絶罕漸致殘疲之無餘惟彼鐵嶺之爲關阨果何等緊重而以言乎關防之疏則三防之間路回賓而作主以言其民生之艱則三防之間路誘客而專利使天成險阨之地便作一朝等棄之地日後深慮誠極萬萬矣況臣待罪北幕之日目見北路之關防則通北大路雖有五大嶺之阻隔而摩雲以下非不高且險矣直緣人民絶少殆同空虛之地只有鐵嶺一關阨旣近畿輔且有民居始可專恃於緩急之際矣今因一條間路而蕩然蕭然無復餘地所謂防敵之道大可寒心而至若六七驛之凋殘尙屬第二件之憂慮矣且臣伏見丁卯節目則不過曰平康則以國師堂爲信地又以募入若干人家復其身役使之防守之意略略講定而已則古人所慮之專在於爲鐵嶺地者亦明矣夫安有捨萬夫莫開之大嶺而專力乎一線路傍通活一路俱疲之痼弊而獨軫夫些少民遷徒而後謂之固關防而奠民生哉至於長谷之鮮民居易致深藪之作盜窟者狀辭旣然諸議亦同而臣意則竊以爲不然苟使平康等邑一遵節目中所載審其防守之道盡其詗戢之策則所謂伏莽之有無不係設店之多少矣今玆諸議皆曰店利有無驛站豐殘初不關於關防之利害云而臣則大以爲不然苟無人民之與守初無關防之可論而大抵諸議皆欲於三防間路則必以誘旅設店爲得防守之要至於鐵嶺大路則獨謂之站店之設人民之居不足爲關防之輕重云者誠不可謂當然矣且彼谷中居民初旣無身戶之苦役且或有火田之片隙則當初設置決不爲設店之計而今雖防塞亦不無聊生之道矣設令自谷遷徙之民或有一時呼冤之歎較諸傍路守禦之氓得蒙永世不忘之澤其得失大小果何如耶近日北來之言未爲盡信之資而第聞此谷始防之後大路邊民家漸成聚落店舍烟價不無損減而往往有頌祝聖恩者乃曰雖自朝家歲給千財猶不如防此谷之大惠云卽此而民情大可見矣臣則以爲民情爲關防之本今若更通此谷則大路邊繹騷必倍於前而其不渙散蕭條必無幸矣然則設或有緩急之時惟彼三防谷防守亦何所用之哉且彼谷民之不欲去者俾令仍居募作防卒其欲去者節次曉諭使之出而作耕野之民則雖曰渙散要亦不外乎平鐵兩邑之境矣臣之區區守株之愚終不能以更通此谷爲得計而若或有雖通此谷亦不爲害於鐵嶺大關防之道則辛矣而誠恐終無其策矣上曰領相之意何如致仁曰形便旣未目見便否有難指陳而聞諸曾經道臣之言皆以爲不可塞取見丁卯節目三防谷國師堂爲平康信地而置院募民設烽瞭望其所措置皆不泛然此卽其時廟堂屢次往復於本道審量輕重緩急而成者也今人不能及古人之智慮則惟當遵守節目而已至若鐵嶺大路村店之失利亦不可不念另作定式俾之有賴恐好矣上曰依爲之出擧條上曰卿等今旣登筵明日次對不必行如有可奏事奏之致仁曰惠廳事可悶矣今月貢價過期不下市直日高來初給代亦不磨鍊各司顒望此外凡事兩堂俱不擧行一堂上鄭民始疏陳自有所執而至以此一切引義不欲從宦未免太過惟在自上另飭行公矣上曰從重推考申飭行公仍令政院牌招察任違牌勿爲呼望可也出擧條上曰向時吏判薦望敗薦者四人處義當無異同乎致仁曰他人處義有難科度矣上曰左相則以爲如何在協曰處義似當無異同矣上曰此四人惟在從後自上區處矣致仁曰日昨伏承錦伯薦望之命不敢不奉行而第臣等素蔑鑑識所薦實無以勝於銓曹徒有侵官之嫌此後則無復有如此下敎實區區所祈望也上曰伊時若於初望落點則好矣而曾聞首望有實病故不點改望命下後銓官事實非矣如呂善亨之年已七十柳誼之此時騎堂何可擬入乎且旣命曾經守令者擬入則如李勉兢未經守令而擬入何也夜至四更七次改望事體不可故不得已處分而在吏判則可謂適中其願矣致仁曰伊時伏聞因此不得就寢不勝憂悶矣翌日行政又將侵夜而聞有待明開政之命極爲多幸矣第聞每日酬應或至破漏時云勤孜之聖德不勝欽仰而此於節宣之方恐有所妨矣此後則稍簡酬應趁早就寢至所望也上曰自然不能早寢覺亦太早已成常習欲改而有不可强矣上曰近來紋禁蕩然有紋錦緞之越法出來者無復防限且以流入闕內者見之可知外間事矣先朝設法章服戎服旗幟所用雲紋外凡諸紋品皆在禁條伊時彼人亦謂吾雖失利於本國必大益云矣近來則綾羅紬緞有紋者漸出人多服之云將欲申明舊法嚴加禁斷矣致仁曰閭閻服紋之弊果漸盛申嚴舊禁實合繼述之道矣上曰右相方將出壃各別申飭於譯官輩可矣致仁曰此是書狀所管而使臣亦當嚴飭矣彦鎬曰紋緞被服其來已久今承下敎謹當嚴飭矣上曰賞賜緞則不可不受因此而有混雜之弊乎致仁曰賞緞則紋品有異可以易辨矣上曰賞緞乃是大楪紋果似易辨而如甲紗則紋品不甚分明矣致仁曰雖不分明亦是雲紋似無混雜之患矣上曰先朝禁令至嚴而今乃解弛至此如花紋之類亦爲出來蓋此則全是婦女之服必也先自卿宰家不服然後小民漸次視效蓋今則服之者殆不知何紋爲犯禁何紋爲不犯禁矣致仁曰未必不知而但不畏法禁至於如此矣上曰大臣備堂曾經道伯先退致仁等退出命書傳敎曰禁紋一事丙寅年受敎法令不翅至嚴昭載金石十數年來稍稍解弛予於聽政初綸音微及於時弊條而挽近尤復蕩然雖以今日入侍諸臣言聞之益聞其所不聞婦女之婚具燕服用紋品看作尋常此說旣發於筵席則決不可但令關飭使行而止時爽以前雖不溯究用律及今申禁烏可已乎自今年使行一依丙寅年受敎申禁且接受敎章服軍門旗幟外凡有奇巧之紋一切嚴禁載錄戎着最無一定之式今於申禁之時須有別般剖析條件可無眩於擧行伊時有成節目之命而只以傳敎行會無事目之見存於廟堂者云令廟堂謹將先朝受敎及此傳敎尾附合行條件揭板灣府及譯院仍令印出冊子分置各司及諸法司以爲永久遵行之地此蓋仰述先朝昭儉省費之盛意也爲今日廷臣者當宁受敎宜不敢放忽看過況遵先朝受敎更申於今日者乎予則曰宮中之至今遵守觀於大小服着可以知耳然諸臣則先從家內婦女各自痛禁則閭巷自當有觀感之效象譯輩亦豈必售無利之利甘犯邦憲乎此實爲端本之政竝以此意嚴飭上曰有司堂上更爲入侍大臣姑留待事分付賤臣承命出傳與有隣蓍東秉模還入進伏上曰有司堂上持此傳敎與大臣相議跋尾嚴飭諸處大貼紋雲紋緞紗皆圖形於冊子上付於使行亦爲留置於灣府無致有混雜之患可也上曰宮中亦有紋服之流入者卿等之家想必有之矣有隣曰臣等之家亦豈無之蓍東曰婦女燕集時必服之矣秉模曰外間則或以紋緞爲禁物而如綾紗之屬認非禁物矣蓍東曰若自上一番嚴禁則必不煩屢飭而自至禁止矣命退諸臣以次退出